**РЕШЕНИЕ № ПВ –44-ПР/2015 год.**

**за преценяване на необходимостта от извършване на оценка на**

 **въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7, ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми ,проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС и становищe от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изграждане на обект детска градина”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Mестоположение:**  в поземлен имот № 012686 (УПИ I-108), в землището на с. Белащица, община Родопи.

**Възложител: Б. Русева,** гр. Пловдив

**Характеристика на инвестиционното предложение**:

Инвестиционното намерение на Възложителя е да изгради детска градина, в която ще се отглеждат, възпитават и обучават деца на възраст от 3г. до постъпването им в 1-ви клас с приблизителен капацитет 16- 18 деца. Предвижда се разделяне на горецитирания имот и образуването на УПИ с функция „Жилищно, обществено и делово обслужване- детска градина, ОДЗ, център за работа с деца с увреждания, детски център и академия”.

За обекта ще се използват налична и новоизградена инфраструктура след изпълнение на необходимите връзки:

Пътна - ще се използва съществуващата пътна инфраструктура след реконструкция.

Водоснабдяване – чрез реализиране на ново водопроводно отклонение от съществуващата водопроводна мрежа на населеното място.

Електроснабдяване - чрез използване на наличната селищна електрическа мрежа.

Предвидено е изграждането на локално пречиствателно съоръжение за фекално-битови отпадни води, които след пречистването ще се използват за напояване на зелените площи.

Инвестиционното предложение /ИП/ попада в обхвата на т.10, буква “б“ от Приложение № 2 на Закона за опазване на околната среда (ДВ.бр.91 /2002г.) и чл.2, ал.1, т.1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0001033 „Брестовица”, включена в списъка на защитените зони за опазване на природните местообитания и на дивата флора и фауна, приета от МС с Решение № 122/02.03.2007г. (ДВ бр.21/2007г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

 **мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение представлява ново строителство и експлоатация на детска градина на два етажа. На първия етаж ще бъдат разположени занимални и спални за децата, санитарни възли, кухненско помещение, изолатор и склад. На втория етаж са предвидени физкултурно- музикален салон, административни помещения, лекарски кабинет, съблекалня и санитарен възел. В двора са предвидени физкултурна площадка, площадка игри и зелени площи. Пред сградата са проектирани паркоместа, както и вход за хора с увреждания. Строителството ще се осъществи по традиционен монолитен начин, в имот в урбанизирана територия, от което не се очакват отрицателни въздействия върху компонентите на околната среда.

* Дискомфорт за околната среда е вероятен по време на строителните дейности, свързан предимно с повишени нива на шум и прах, който дискомфорт ще бъде локален временен в рамките на разглежданата площадка.
* За осъществяване на инвестиционно предложение не се предвижда изграждане на нова пътна инфраструктура, ще се използва съществуващия пътен достъп.
* Предвижда се образуваните по време на строителството и експлоатацията отпадъци да бъдат събирани и транспортирани съгласно изискванията на действащата нормативна уредба по управление на отпадъците.

 **II. Местоположение в това число чувствителност на средата,съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Характеристиките на предлаганата дейност не създават предпоставки за засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Няма вероятност инвестиционното предложение да доведе до унищожаване, увреждане или влошаване състоянието на видове, предмет на опазване в най-близката защитена зона BG0001033 „Брестовица”, тъй като намерението ще се осъществи, извън границите на зоната.
* Естеството на развиваната дейност не предполага емисии във води, въздух и почви, включително генериране на шум и отпадъци, в количества, които да окажат пряко или косвено негативно въздействие върху ключови елементи на зоната, респективно върху видовете, предмет на опазване.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* С писмо изх. № 2030/26.03.2015г. РЗИ- Пловдив е определила липсата на здравен риск при реализация на инвестиционното намерение.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община Родопи и с. Белащица, както и засегнатото население. Осигурен е обществен достъп по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 30.04.2015г.**

*Директор на РИОСВ - Пловдив*